B4-0212, 0240, 0269, 0277, 0284 και 0295/95

Ψήφισμα σχετικά με το πρόγραμμα στο Μochovce

Το Ευρωπαϊκό Κοινοβούλιο,

Α. λαμβάνοντας υπόψη το χρηματοοικονομικό προγραμματισμό της Ευρωπαϊκής Ένωσης (ΕΥΡΑΤΟΜ, Ευρωπαϊκή Τράπεζα Ανασυγκρότησης και Ανάπτυξης και Ευρωπαϊκή Τράπεζα Επενδύσεων) για την ολοκλήρωση του σταθμού παραγωγής πυρηνικής ενέργειας στο Mochovce,

Β. επισημαίνοντας την τοποθέτηση της Επιτροπής Έρευνας, Τεχνολογικής Ανάπτυξης και Ενέργειας όσον αφορά το Mochovce καθώς και την επιστολή του προέδρου της Επιτροπής Περιβάλλοντος στην ΕΤΑΑ και στην Επιτροπή,

Γ. λαμβάνοντας υπόψη τις προϋποθέσεις για την έγκριση δανείου που απαιτεί η Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ),

Δ. επισημαίνοντας ιδιαίτερα, την αποτυχία της δημόσιας ακρόασης για θέματα ασφαλείας η οποία είναι υποχρεωτική σύμφωνα με τις προϋποθέσεις που ισχύουν όταν πρόκειται να εγκριθεί δάνειο,

Ε. λαμβάνοντας υπόψη τις καταστροφικές συνθήκες που επικρατούν στο σταθμό όσον αφορά την ασφάλεια (έλλειψη μόνωσης, παλαιό υλικό, μη αποτελεσματική πρόβλεψη για περίπτωση πυρκαγιάς κλπ.), οι οποίες - όπως αποδεικνύεται από διάφορες έρευνες - δεν μπορούν να βελτιωθούν αποτελεσματικά, έστω και αν χρησιμοποιηθεί δυτική τεχνολογία,

ΣΤ. λαμβάνοντας υπόψη το γεγονός ότι η αναβάθμιση, όπως είχε προβλεφθεί, ενός αντιδραστήρα τύπου VVER-440/V-213 δεν έχει ποτέ δοκιμασθεί και ότι οι γερμανικές αρχές είχαν αποφασίσει να μην προβούν στη δοκιμή αυτή στην περίπτωση του σταθμού παραγωγής πυρηνικής ενέργειας στο Greifswald και δεδομένου ότι η εν λόγω δοκιμή θα ήταν επικίνδυνη και αντιοικονομική,

Ζ. λαμβάνοντας υπόψη τις επιστημονικές συζητήσεις στο πλαίσιο των οποίων υπάρχουν σοβαρές αμφιβολίες σχετικά με την επιτυχή λειτουργία μιας συνδυασμένης ρωσικής και δυτικής τεχνολογίας όσον αφορά την ασφάλεια,

Η. λαμβάνοντας υπόψη το γεγονός ότι ούτε οι δανειστές ούτε οι γερμανικές και γαλλικές εταιρίες που συμμετέχουν στο πρόγραμμα ανταποκρίνονται επαρκώς στις δικαιολογημένες απαιτήσεις για συμμετοχή του κοινού ή για παροχή λεπτομερών πληροφοριών,

Θ. επισημαίνοντας ότι κατά την άποψη της ΕΤΑΑ η απρόσκοπτη λειτουργία της υπόθεσης αυτής για τη χορήγηση δανείου θα χρησιμοποιηθεί ως δοκιμή για εκατό άλλα παρόμοια προγράμματα στις χώρες της Κεντρικής και Ανατολικής Ευρώπης και ότι, ήδη κατά τη φάση προγραμματισμού του, το εν λόγω «πρόγραμμα πιλότος» αποδεικνύεται απαράδεκτα ελλιπές,

Ι. επισημαίνοντας ότι δεν είναι βέβαιο ότι το ποσό των 1,3 δισ. γερμανικών μάρκων που προβλέπεται για το πρόγραμμα θα είναι επαρκές για τη διασφάλιση δυτικών προτύπων ασφαλείας στο Mochovce,

ΙΑ. επισημαίνοντας ότι στην πραγματικότητα δεν είναι αναγκαίο να αρχίσει να λειτουργεί ο σταθμός πυρηνικής ενέργειας του Mochovce γιατί οι ενεργειακές ανάγκες της Σλοβακικής Δημοκρατίας μπορούν εύκολα, και πολύ πιο οικολογικά, να καλυφθούν με άλλες μεθόδους, ιδίως με την αύξηση της ενεργειακής αποδοτικότητας,

ΙΒ. λαμβάνοντας υπόψη ότι πολίτες της Αυστρίας έχουν συλλέξει περισσότερες από 700.000 υπογραφές κατά του προγράμματος και ότι η κυβέρνηση της Αυστρίας έχει επίσημα δηλώσει την απόλυτη αντίθεσή της,

Το Ευρωπαϊκό Κοινοβούλιο,

1. απαιτεί από την Επιτροπή και την ΕΤΑΑ να δημοσιεύσουν ολόκληρο το φάκελο του Mochovce συμπεριλαμβανομένων των μελετών που αφορούν οικονομικές και περιβαλλοντικές πτυχές καθώς και θέματα ασφάλειας, όπως επίσης και των μελετών που αφορούν το κόστος[semigr ]

2. αναθέτει στις αρμόδιες κοινοβουλευτικές επιτροπές, δηλαδή στην Επιτροπή Έρευνας, Τεχνολογικής Ανάπτυξης και Ενέργειας, στην Επιτροπή Περιβάλλοντος και στην Επιτροπή Ελέγχου του Προϋπολογισμού να διοργανώσουν δημόσια άκρόαση την 1η Μαρτίου 1995[semigr ]

3. ζητεί να μην εγκριθούν οι πιστώσεις της Ευρωπαϊκής Τράπεζας Ανασυγκρότησης και Ανάπτυξης για την ολοκλήρωση του σταθμού παραγωγής πυρηνικής ενέργειας του Mochovce εφόσον δεν έχουν ξεκαθαρισθεί τα θέματα ασφαλείας και ζητεί από την Επιτροπή, την ΕΤΑΑ και την ΕΤΕ να αναβάλουν την απόφασή τους[semigr ]

4. εκφράζει τη σταθερή πεποίθησή του ότι η ασφάλεια δεν είναι «διαπραγματεύσιμη» και ότι σε καμία περίπτωση δεν πρέπει να εξετάζεται το ενδεχόμενο μείωσης των ευρωπαϊκών προτύπων ασφαλείας κυρίως όσον αφορά νέα προγράμματα που χρηματοδοτούνται από την Ευρωπαϊκή Ένωση[semigr ]

5. ζητεί την αποστολή στη Σλοβακία μιας αντιπροσωπείας ad hoc, η οποία θα υποβάλλει έκθεση στην ολομέλεια[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, την ΕΤΑΑ, την ΕΤΕ και στα μέλη από τις Ευρωπαϊκές χώρες που απαρτίζουν το Διοικητικό Συμβουλιο των δύο τραπεζών αυτών.